# **DECIZIA ETAPEI DE ÎNCADRARE**

## Nr. număr din zz.ll.aaaa

....

Ca urmare a solicitării de emitere a acordului de mediu adresate de **Primaria Izvorul Barzii**, cu sediul în Str. Drum Comunal, Nr. 7, Izvoru Bârzii , Judetul Mehedinţi, prin Horia Balica, primar, înregistrată la APM Mehedinti cu nr. 4025/05.04.2017, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Mehedinţi decide, ca urmare a consultărilor desfăşurate în cadrul şedinţei Comisiei de Analiză Tehnică din data de 04.05.2017, că proiectul „**Construire rigole şi podeţe în localitatea Schinteieşti (Troiţa – Drum Moară) Etapa II**”. propus a fi amplasat în intravilanul satului Schinteieşti, comuna Izvoru Bîrzii**, nu se supune evaluării impactului asupra mediului şi nu se supune** **evaluării adecvate.**

Justificarea prezentei decizii:

a) proiectul se încadrează în prevederile Hotărârii Guvernului nr. 445/2009, anexa nr. 2, punctul 13, lit. a) „Orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”;

b) mărimea proiectului:

-lucrările se desfăşoară în intravilanul satului Schinteieşti, de-a lungul drumului comunal DC 10, drum modernizat, pe tronsonul cuprins între Troiţa din sat şi ieşirea spre localitatea Izvoru Bârzii, Ltot.= 500 ml; terenul aparţine domeniului public al comunei Izvoru Bîrzii, cu folosinţa şi destinaţia actuală conform PUG – zonă drum;

-sunt prevăzute următoarele lucrări:

• şanţuri pereate, Ltot.= 768 ml

• podeţe de şanţ, 50 buc., D= 300…, lăţime medie= 5,00 m

• rigolă carosabilă din beton, L= 48 ml în zona bisericii Schinteieşti

• accese la proprietăţi din 20 cm beton de ciment C25/30, S= 850 mp

- realizarea proiectului va conduce la asigurarea scurgerii corespunzătoare a apelor pluviale către emisar, râul Topolniţa

-nu sunt necesare expropieri de teren sau demolări;

c) **utilizarea resurselor naturale**: nu se folosesc resurse naturale din zona lucrărilor; betonul va fi prelucrat în staţiile de betoane şi adus la punctul de lucru cu ajutorul autotransportoarelor speciale tip CIFA; apa necesară consumului personalului muncitor va fi adusă în butelii tip PET; punctul de lucru stabilit de-a lungul traseului va fi dotat obligatoriu cu WC-u ecologic

d) **producţia de deşeuri**: în timpul lucrărilor se vor genera deşeuri din construcţie (sol vegetal, pământ şi material excavat, beton, pietre, amestec de materiale de construcţie) precum şi deşeuri menajere;

e) **emisiile poluante**, inclusiv zgomotul şi alte surse de disconfort:

-emisii în aer, provenite din funcţionarea utilajelor şi a mijloacelor de transport, precum şi din activitatea de excavare a solului

-emisii în apă şi/sau pe sol, posibil apărute din gestionarea necorespunzătoare a materialelor şi a deşeurilor, sau din poluări accidentale cu produse petroliere de la mijloacele de transport şi de la utilaje

-zgomot, apărut din funcţionarea utilajelor şi a mijloacelor de transport

f) **riscul de accident**: se va respecta regimul de depozitare, manipulare şi utilizare a materiilor prime, materialelor, deşeurilor, combustibililor şi lubrefianţilor;

g) **relativa abundenţă a resurselor naturale din zonă**, calitatea şi capacitatea regenerativă a acestora: nu este cazul, nu se folosesc resurse naturale din zona lucrărilor;

h) **capacitatea de absorbţie a mediului**: proiectul nu modifică starea mediului din zonă; lucrările se desfăşoară adiacent drumului DC 10 existent, modernizat

i) **zonele de protecţie specială**: amplasamentul este situat în aria naturală protejată Platoul Mehedinţi; a fost obţinut Avizul Direcţiei Administrarea Geoparcului Platoul Mehedinţi, nr.167/24.03.2017;

j) **ariile în care standardele de calitate a mediului stabilite de legislaţia în vigoare au fost deja depăşite**: nu este cazul;

k) **peisajele cu semnificaţie istorică**, culturală şi arheologică: nu este cazul;

l) **natura transfrontieră a impactului**: proiectul nu intră sub incidenţa Convenţiei pentru evaluarea impactului asupra mediului în context transfrontieră, adoptată la Espoo la 25 februarie 1991, ratificată prin Lega nr.22/2001

m) **extinderea impactului**: în perioada execuţiei lucrărilor, acestea vor avea un impact local, în zona de lucru, datorat lucrărilor de organizare a terenului, a căilor de acces şi respectiv a lucrărilor de construcţie;

n) **mărimea, complexitatea, probabilitatea, durata, frecvenţa şi reversibilitatea impactului**: în perioada de execuţie a lucrărilor proiectul va genera un impact redus asupra mediului;

o) **observaţii din partea publicului**: nu au fost înregistrate observaţii din partea publicului pe timpul derulării procedurii

**II. Motivele care au stat la baza luării deciziei etapei de încadrare în procedura de evaluare adecvată sunt următoarele**: nu este cazul

**Condiţiile de realizare a proiectului**:

În timpul executării lucrărilor, aveţi obligaţia respectării măsurilor de prevenire şi de diminuare a impactului asupra factorilor de mediu, astfel:

◦ factor de mediu *apă*: se va asigura gospodărirea corectă a materiilor prime şi a materialelor necesare lucrărilor, precum şi a deşeurilor rezultate; depozitarea acestora se va face în locuri amenajate (platforme de depozitare), prevăzute cu şanţuri perimetrale de gardă; este interzisă depozitarea pe malul sau în albiile oricărei văi, viroagă, curs intermitent de apă;

◦ factor de mediu *aer*:

-menţinerea în stare bună de funcţionare a utilajelor şi a mijloacelor de transport;

-alimentarea cu carburanţi a utilajelor şi mijloacelor de transport se va face în cadrul staţiilor de distribuţie carburanţi, sau după caz, pe platformă amenajată în acest scop;

-lucrările care generează particole în suspensie, de genul celor de îndepărtare a vegetaţiei, îndepărtare a solului, modelarea suprafeţelor şi manipularea materialelor şi a deşeurilor generate, se vor executa cu mare atenţie; ele vor fi reduse în perioadele cu vânt puternic, perioade când se va realiza stropirea accentuată a suprafeţelor; materialele respective vor fi depozitate în interiorul unei zone delimitate astfel încât să nu constituie sursă de poluare prin particule care pot fi antrenate către obiectivele învecinate;

-mijloacele de transport încărcate cu materiale ce pot genera pulberi (praf), vor fi acoperite;

◦ factor de mediu *sol* :

-în situaţia în care este necesar să se ocupe temporar anumite suprafeţe de teren, acestea vor fi cât mai reduse posibil;

-nu se vor executa operaţii de alimentare cu carburanţi a utilajelor şi mijloacelor de transport, de spălare, revizie şi reparaţii la locul lucrărilor; pentru cazurile speciale, în care se impun lucrări mici de intervenţie, ele se vor desfăşura pe o platformă amenajată în acest scop, evitând scurgerile accidentale de produse petroliere; se va asigura dotarea cu materiale absorbante pentru intervenţie în astfel de situaţii;

◦ *gospodărirea deşeurilor şi a preparatelor periculoase:*

-se estimează că lucrările propuse vor genera următoarele tipuri de deşeuri: piatră; beton; pământ şi alte materiale excavate; amestec de materiale de construcţie; lemn; resturi vegetale; deseuri menajere;

-toate tipurile de deşeuri vor fi colectate şi stocate temporar, pe tipuri de deşeuri, într-o zonă amenajată;

-deşeurile, în afara celor menajere, vor fi ulterior predate societăţilor autorizate pentru colectare şi valorificare/recuperare;

-deşeurile menajere vor fi colectate în recipienţi şi vor fi transportate, de către societatea de salubrizare autorizată care operează în zonă;

-se interzice depozitarea necontrolată a oricarui tip de deşeu la locul lucrărilor, pe sol sau în apă, precum şi de-alungul drumurilor;

◦ *populaţie, sănătate, zgomot, vibraţii, peisaj*:

-menţinerea în stare bună de funcţionare a utilajelor şi a mijloacelor de transport, cu respectarea normelor privind lubrefierea şi întreţinerea angrenajelor;

-reducerea timpului de funcţionare a utilajelor, evitând suprasolicitarea acestora;

-semnalizarea corespunzatoare a lucrărilor şi dirijarea traficului în zonă;

-asigurarea de drumuri temporare de acces către locuinţe, terenurile agricole sau alte destinaţii;

-reducerea vitezei la 30 km/h pentru traficul greu prin localităţi;

-curăţirea roţilor utilajelor şi mijloacelor de transport;

-refacerea şi readucerea la starea iniţială a terenurilor ocupate temporar;

◦ *prevederi privind (după caz) organizarea de şantier sau amplasamentul destinat staţionării mijloacelor de transport şi utilajelor, precum şi depozitării materiilor prime, materialelor, deşeurilor*: constructorul lucrarilor are obligaţia amenajării acestor locaţii; amenajarea lor se va face astfel încât să se asigure următoarele condiţii :

-vor fi stabilite pe suprafeţe de teren cât mai restrânse posibil, fără a fi necesară defrişarea vegetaţiei în acest scop;

-nu trebuie sa fie situate în apropierea zonelor locuit, a cursurilor de apă sau a pădurilor, văilor;

-se recomandă ca aceste obiective să fi realizate doar cu amenajările strict necesare;

-platformele vor fi betonate sau pietruite şi prevăzute cu: facilităţi de colectare şi stocare temporară a apelor uzate precum şi a deşeurilor; stoc permanent de produse absorbante pentru pierderile accidentale de produs petrolier;

-vor fi delimitate locurile de depozitare a materiilor prime, materialelor şi deşeurilor; de asemenea, va fi asigurată paza şi siguranţa utilajelor şi a maşinilor;

◦ *condiţii impuse la terminarea lucrărilor* :

-demontarea şi evacuarea construcţiilor şi a altor amenajări din cadrul obiectivelor conexe (organizare de şantier sau amplasament temporar destinat utilajelor şi materialelor, după caz) şi eventual a celor provizorii de la locul lucrărilor;

-toate suprafeţele de teren care au fost ocupate cu lucrări, vor fi renaturate corespunzător şi vor fi redate folosinţelor iniţiale;

Proiectul propus nu necesită parcurgerea celorlalte etape ale procedurii de evaluare adecvată.

**Menţiuni**:

1. În condiţiile în care proiectul nu suferă extinderi sau modificări, Decizia etapei de încadrare îşi păstrează valabilitatea pe toată perioada punerii în aplicare a acestuia.

2. Titularul va notifica în scris A.P.M. Mehedinţi în următoarele cazuri:

- în situaţia în care, după emiterea prezentului act, proiectul a suferit extinderi sau modificări;

- la finalizarea proiectului, pentru verificarea respectării prevederilor din prezentul act

3. Revizuirea deciziei etapei de încadrare este obligatorie în toate situaţiile în care:

- apar elemente noi cu impact asupra mediului, necunoscute la data emiterii ei;

- prevederile unor noi reglementări legale o impun;

- s-a luat decizia respectivă, în urma analizării notificării depuse de titular

**Nerespectarea prevederilor prezentei Decizii de încadrare se sancţionează conform prevederilor legale în vigoare.**

**Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului, revine în întregime titularului de proiect.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**Director Executiv,**

**ing.Dragoş TARNIŢĂ**

**Şef serviciu A.A.A., Întocmit,**

**Biol.Lavinia MATEESCU ing.Mariana LUDU**